અચાનક મૃત્યુના કારણોનો વિચાર કરીએ તો હૃદયની તકલીફ, નસ ફાટી જવી, અકસ્માત , હુમલો, જેવી બાબતો નજર સામે આવે. જેનો જન્મ થયો છે તેનું મૃત્યુ નિશ્ચિત છે. પણ અચાનક એક્ઝિટ લેવાનું કોઈને ન ગમે. કેટલીક વ્યક્તિઓ આસપાસ હોય, ગમતું વાતાવરણ હોય અને છેલ્લે જે કંઈ કહેવું હોય તેની તક પણ હોય, તો જવાનું પણ ગમે. હાર્ટ ફેઈલ થવા પાછળના વાસ્તુના નિયમો આપણે અગાઉ જોયાં. ખાસ કરીને ઈશાનની નકારાત્મકતા હૃદયને તકલીફ આપે, તેમાં પૂર્વની પણ નકારાત્મકતા ભળે તો તકલીફ વધે. અને નૈઋત્ય પણ નકારાત્મક હોય તો અચાનક હૃદય બંધ પડી જાય. જો અગ્નિનો પણ દોષ હોય તો યા તો આવી સમસ્યા સ્ત્રીને આવી શકે યા સ્ત્રી થકી આવી શકે. અગ્નિ પૂર્વની નકારાત્મકતાથી સ્ત્રીપુરુષ બંનેને આવી શકે છે. જો વાયવ્યની પણ નકારાત્મકતા ભળે તો પેટની અંદર આવેલા અવયવોની તકલીફના પરિણામ સ્વરૂપ હૃદયને તકલીફ પડી શકે. અને જો બ્રહ્મ અને ઉત્તરની સમસ્યા ધ્યાનમાં લેવામાં આવે તો માનસિક તણાવ અને ડિપ્રેસનના લીધે આવી સમસ્યા આવી શકે છે. આવા સંજોગોમાં માણસને આત્મહત્યાના પણ વિચારો આવે એવું બની શકે.